טימו ורנר

טימו ורנר (בגרמנית: Timo Werner; נולד ב-6 במרץ 1996 בשטוטגרט שבגרמניה) הוא כדורגלן גרמני המשחק בעמדת החלוץ בקבוצת סן חוזה ארת'קווייקס מליגת MLS ובנבחרת גרמניה.

 קריירת מועדונים 
 שטוטגרט 
ורנר ערך את הופעת הבכורה שלו בשטוטגרט ב-1 באוגוסט 2013 במשחק נגד באייר לברקוזן. ב-22 בספטמבר 2013 הבקיע את שער הבכורה שלו במועדון במשחק נגד איינטרכט פרנקפורט. ב-10 בנובמבר 2013 הבקיע צמד שערים במשחק קבוצתו נגד פרייבורג והפך לשחקן הצעיר שעושה זאת בהיסטורית הבונדסליגה. ביום ההולדת ה-18 שלו חתם ורנר על חוזה מקצועי בשטוטגרט עד ליוני 2018. הוא שיחק במועדון במשך 3 עונות, בהן ערך 95 הופעות ליגה והבקיע 13 שערים.

 ר.ב. לייפציג 
ב-11 ביוני 2016 חתם ורנר על חוזה ל-4 שנים בר.ב. לייפציג מהבונדסליגה. ב-20 באוגוסט ערך ורנר את הופעת הבכורה שלו במועדון, כשהחליף את נבי קייטה בדקה ה-89 בהפסד לדינמו דרזדן בדו-קרב בעיטות עונשין במסגרת הגביע הגרמני. ב-28 באוגוסט ערך ורנר את הופעת הבכורה שלו בליגה, כששיחק 86 דקות בתיקו 2-2 נגד הופנהיים במסגרת המחזור הראשון בליגה. ב-17 בספטמבר הבקיע ורנר את שערי הבכורה שלו במועדון, צמד שערים בניצחון 0–4 על המבורג במסגרת המחזור השלישי בליגה.

בעונת 2019/2020 ורנר כבש 28 שערי בונדסליגה והיה לסגן מלך השערים בליגה, שני לרוברט לבנדובסקי. יכולת מצוינת זו עזרה ללייפציג לסיים במקום השלישי בליגה.

 צ'לסי 
ב-18 ביוני 2020 צ'לסי מהפרמייר ליג קנתה את טימו ורנר תמורת 50 מיליון אירו, העברה שתצא לפועל ביולי 2020 לאחר סיום העונה בבונדסליגה. ורנר חתם על חוזה לחמש שנים בצ'לסי.

את הופעת הבכורה ערך ב-14 בספטמבר בניצחון קבוצתו 1–3 על ברייטון אנד הוב אלביון.

את שעריו הראשונים בקבוצה כבש ב-17 באוקטובר כאשר כבש צמד והוסיף בישול בתיקו 3-3 נגד סאות'המפטון. בסיום העונה זכה עם צ'לסי בליגת האלופות, כשהוא כובש ארבעה שערים ב-12 הופעות.

חזרה ללייפציג וההשאלה לטוטנהאם
ב-9 באוגוסט 2022 חזר לר.ב. לייפציג לאחר שנתיים בצ’לסי וחתם על חוזה ל-4 שנים. בעונת הבכורה המחודשת במועדון, 2022/23, הבקיע תשעה שערי ליגה, אך נפצע בסמיכות למונדיאל 2022 ולכן החמיץ טורניר זה. בסיום עונה זו, זכה ורנר בגביע הגרמני, לאחר ניצחון 2-0 בגמר מול איינטרכט פרנקפורט, במשחק בו ורנר הוחלף בדקה ה-61. את עונת 2023/24 פתח ורנר בלייפציג, וזכה עמה בגביע הסופר קאפ הגרמני לאחר ניצחון 3-0 על באיירן מינכן במשחק בו שיחק 64 דקות. עם זאת, ורנר מיעט לשחק באופן יחסי, ובמחצית העונה הושאל לטוטנהאם הוטספר לחצי עונה. בסיום עונת 2023/24, הוארכה השאלתו של ורנר לטוטנהאם בעונה נוספת, עם אופציה לרכישה תמורת 8.5 מיליון לירה שטרלינג בסיום ההשאלה. בעונת 2024/25 רשם ורנר זכייה במפעל הליגה האירופית ביחד עם טוטנהאם, אך הוא לא שיחק במשחק הגמר, בו ניצחה טוטנהאם 1-0 את מנצ'סטר יונייטד, כמו גם ברוב שלבי הטורניר, עקב פציעות חוזרות. בקיץ 2025 בחרה טוטנהאם שלא לממש את אופציית הרכישה, ועל כן ורנר חזר לר.ב. לייפציג. בתחילת עונת 2025/26 ערך ורנר הופעות ספורות במסגרת הבונדסליגה במדי לייפציג, בכולן שיחק דקות בודדות.

סן חוזה ארת'קווייקס
בפברואר 2026 חתם ורנר על חוזה בסן חוזה ארת'קווייקס מליגת MLS האמריקאית עד לשנת 2028.

קריירה בינלאומית
ורנר שיחק בכל הנבחרות הצעירות של גרמניה. במרץ 2017 ערך ורנר את הופעת הבכורה במדי נבחרת גרמניה הבוגרת, בניצחון 0–1 על נבחרת אנגליה, במשחק הפרישה של לוקאס פודולסקי. במשחק זה נפצע ורנר כשקרע שריר. בהמשך השנה השתתף ורנר בגביע הקונפדרציות 2017, בו הבקיע שלושה שערים ובישל שניים, שאחד מהם היה בישול לשער הניצחון של לארס שטינדל במשחק הגמר מול צ'ילה. ורנר זכה עם גרמניה בטורניר זה, וגם זכה בתואר נעל הזהב של הטורניר.

ורנר הופיע במדי נבחרתו במסגרת מונדיאל 2018. ורנר ערך שלוש הופעות במונדיאל זה, בו כשלה גרמניה להעפיל משלב הבתים, לראשונה מאז 1938. בקיץ 2021 נכלל ורנר בסגל הגרמני ליורו 2020, וערך בו שלוש הופעות, רק אחת מהן בהרכב, בהפסד 2-0 לאנגליה בשמינית הגמר, שהביא להדחתה של גרמניה. למונדיאל 2022 ורנר לא זומן עקב פציעה.

תארים
צ'לסי
 ליגת האלופות: 2020/2021
הסופר קאפ האירופי: 2021
גביע העולם למועדונים: 2021
ר.ב. לייפציג
הגביע הגרמני: 2022/2023
הסופר קאפ הגרמני: 2023
טוטנהאם הוטספר
 הליגה האירופית : 2025
נבחרת גרמניה
 גביע הקונפדרציות: 2017

אישיים
מדליית זהב במסגרת פרס פריץ ואלטר עד גיל 17: 2013
מדליית כסף במסגרת פרס פריץ ואלטר עד גיל 19: 2015

 קישורים חיצוניים 

הערות שוליים

קטגוריה:כדורגלנים גרמנים
קטגוריה:חלוצי כדורגל גרמנים
קטגוריה:שטוטגרט: כדורגלנים
קטגוריה:כדורגלני שטוטגרט
קטגוריה:כדורגלני ר.ב. לייפציג
קטגוריה:כדורגלני צ'לסי
קטגוריה:כדורגלני טוטנהאם הוטספר
קטגוריה:כדורגלני סן חוזה ארת'קווייקס
קטגוריה:כדורגלני נבחרת גרמניה
קטגוריה:כדורגלני גביע הקונפדרציות 2017
קטגוריה:כדורגלני מונדיאל 2018
קטגוריה:כדורגלני יורו 2020
קטגוריה:ספורטאים גרמנים באנגליה
קטגוריה:גרמנים שנולדו ב-1996